C 202/28

Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2020/C 202/05)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1), în termen de trei luni de la data prezentei publicări.

DOCUMENT UNIC

„Χοιρομέρι Πιτσιλιάς” (Hiromeri Pitsilias)

Nr. UE: PGI-CY-02368 – 15.9.2017

DOP ( ) IGP (X)

1. Denumirea/denumirile

„Χοιρομέρι Πιτσιλιάς” (Hiromeri Pitsilias)

2. Statul membru sau țara terță

Cipru

3. Descrierea produsului agricol sau alimentar

3.1. Tipul de produs

Clasa 1.2. Produse din carne (fierte, sărate, afumate etc.)

3.2. Descrierea produsului căruia i se aplică denumirea de la punctul 1

„Χοιρομέρι Πιτσιλιάς/Hiromeri Pitsilias” este un produs maturat din carne uscată, în saramură, afumată și marinată în vin. Acesta se prepară fără conservanți (de exemplu, nitriți, nitrați sau polifosfați), potențiatori de arome sau orice alt aditiv, indiferent de forma acestuia. Același lucru este valabil și pentru materiile prime utilizate la fabricarea „Χοιρομέρι Πιτσιλιάς/Hiromeri Pitsilias”, care trebuie să fie lipsite de orice fel de aditiv și/sau conservant (de exemplu, nitriți, nitrați).

Materiile prime utilizate pentru fabricarea sa sunt următoarele:

— pulpă posterioară de porc proaspătă (dintr-o singură bucată, al cărei schelet osos este compus din oasele următoare: oasele pulpei, rotulă, tibie, fibulă și oasele piciorului) care provine de la animale sănătoase care au fost sacrificate cu respectarea condițiilor prevăzute de lege (sângerare completă și refrigerare imediată); aceasta se prezintă fără piele (cu excepția părții superioare a oaselor tarsiene, unde pot exista resturi de piele atât timp cât nu acoperă carnea). În momentul primirii, prin efectuarea controalelor se garantează culoarea (roșie deschisă caracteristică), mirosul (de carne proaspătă), temperatura interioară (între 0 °C și 7 °C) și pH-ul (între 5,3 și 6);

— vin roșu sec provenit din podgorii în care este cultivat soiul local Mavro, dar în care se pot regăsi și plante de viță-de-vie din soiul Marathevtiko. La primirea vinului, controalele garantează aroma (caracteristică soiului), conținutul de alcool (între 12 % și 15 %) și conținutul de zaharuri (mai mic de 4 g/l).

— sare grunjoasă marină;

— eventual, coriandru tocat (Coriandrum sativum).

„Χοιρομέρι Πιτσιλιάς/Hiromeri Pitsilias” prezintă caracteristicile următoare:

Caracteristici fizice:

Formă: piriformă (forma caracteristică a jambonului întreg utilizat pentru producția sa) și o parte presată (aplatizată)

Greutate: între 3 și 5 kg

Caracteristici organoleptice:

Culoare: roșu închis profund care tinde spre negru la exterior și roșu care tinde spre violet la interior. Interiorul poate prezenta vene de culoare deschisă (fibre).

Gust: sărat și afumat, accentuat de vin și de coriandru (facultativ) utilizate în timpul preparării produsului.

Aromă: caracteristică vinului, fumului și coriandrului (atunci când este utilizat).

Consistență: compactă, fără linii despărțitoare între fibrele musculare, ușor fermă la mușcare.

Caracteristici chimice:

umiditate: între 40 și 55 %

clorură de sodiu: între 5 și 10 %.

„Χοιρομέρι Πιτσιλιάς/Hiromeri Pitsilias” este pus în vânzare întreg (cu sau fără os) sau tăiat. În plus, „Χοιρομέρι Πιτσιλιάς/Hiromeri Pitsilias” poate fi comercializat cu sau fără crusta superficială care se formează la suprafață în urma procesului de fabricare. Produsul poate fi comercializat ambalat sau în vrac.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Vinul roșu sec utilizat la prepararea „Χοιρομέρι Πιτσιλιάς/Hiromeri Pitsilias” este produs pe teritoriul arealului geografic delimitat, din podgorii în care este cultivat soiul local „Mavro”, care predomină în regiune. Aceste podgorii sunt situate pe teritoriul regiunii viticole Pitsilia, ale cărei vinuri beneficiază de denumirea de origine protejată și în care se pot găsi și plante de viță-de-vie din soiul Marathevtiko (Vamvakada).

Regiunea Pitsilia se diferențiază printr-o morfologie specifică și o calitate a solurilor care prezintă caracteristici benefice culturii de struguri pentru producția de vin, cum ar fi altitudinea mare, terenurile în pantă, solurile aride, rocile de origine vulcanică bogate în sedimente și absența precipitațiilor în timpul coacerii strugurilor. Toate aceste specificități climatice și morfologice ale regiunii Pitsilia îi conferă vinului local caracteristici organoleptice și calitative care influențează „Χοιρομέρι Πιτσιλιάς/Hiromeri Pitsilias” și îi îmbunătățesc calitatea organoleptică, marinarea în vin fiind o parte importantă a procesului de producție.

3.4. Etape specifice ale producției care trebuie să se desfășoare în aria geografică delimitată

Etapele producției „Χοιρομέρι Πιτσιλιάς/Hiromeri Pitsilias” care trebuie să se desfășoare în aria geografică delimitată sunt următoarele: înlăturarea oricărei părți nedorite (dacă este cazul), sărarea uscată pentru o perioadă de cinci până la șapte zile, marinarea în vin roșu și sec timp de cel puțin două săptămâni, afumarea pentru o perioadă minimă de o lună, presarea, maturarea în încăperea de maturare pentru accentuarea pierderii de apă și adăugarea de coriandru (dacă este cazul). Etapele se pot limita la afumare sau aceasta poate fi combinată cu maturarea în încăperea de maturare; în ambele cazuri, durata minimă a operațiunii este de două luni și jumătate. De asemenea, înlăturarea crustei superficiale (care se formează la suprafață în urma procesului de fabricare) sau a oricărei alte părți nedorite a „Χοιρομέρι Πιτσιλιάς/Hiromeri Pitsilias” trebuie să se efectueze chiar de către producători pe teritoriul ariei geografice delimitate, pentru evitarea oricărei alterări a caracteristicilor fizice ale produsului.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

Indiferent de formă (ambalat sau în vrac; întreg sau tăiat), produsul trebuie să poarte marcajul oficial care cuprinde denumirea produsului și coordonatele unității de fabricare și/sau de tranșare și de ambalare (în cazul în care tranșarea și ambalarea nu se efectuează în unitatea de fabricare).

4. Delimitarea concisă a ariei geografice

Aria geografică delimitată Pitsilia este cunoscută pentru relieful său muntos. Aceasta cuprinde zone cu altitudini de cel puțin 700 m situate pe teritoriul limitelor administrative ale municipalităților următoare:

Provincia Nicosia: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia Nicosie, Palaichori, Platanistasa, Polistipos, Saranti, Spilia, Farmakas, Fikardou, Fterikoudi, Kampi

Provincia Larnaca: Odou

Provincia Limassol: Agios Theodoros, Agios Ioannis, Agios Konstantinos, Agios Pavlos, Agridia, Agros, Amiantos (Kato) și Amiantos (Pano), Dimes, Zoopigi, Kato Milos, Kiperounta, Pelendri, Potamitissa, Sikopetra, Chandria.

5. Legătura cu aria geografică

Cererea de înregistrare a denumirii „Χοιρομέρι Πιτσιλιάς/Hiromeri Pitsilias” se bazează pe caracteristicile fizice, chimice și organoleptice ale produsului, care se dezvoltă și se păstrează datorită modului de preparare și de conservare și nu necesită utilizarea niciunei alte substanțe sau aditiv.

Dezvoltarea caracteristicilor „Χοιρομέρι Πιτσιλιάς/Hiromeri Pitsilias” se datorează priceperii producătorilor și în special:

modelării unei forme rotunjite la baza jambonului (dacă este cazul), prin înlăturarea părților nedorite, în vederea obținerii unei absorbții uniforme a sării, a unei acidifieri și a unei afumări omogene, repartizate în toată masa produsului.

Durata în care jambonul este cufundat în sare și cantitatea de sare variază ușor în funcție de dimensiunea jambonului. Bucățile mai mari trebuie să stea mai mult timp în sare pentru ca gradul de absorbție dorit să fie atins până la os și pentru obținerea gustului dorit al produsului finit.

Alegerea vinului care prezintă caracteristicile aromatice și chimice corespunzătoare, care trebuie să fie roșu și sec și să provină din podgorii în care este plantat soiul local Mavro, care este soiul predominant în regiune (aproximativ 80 % din suprafața totală de viță-de-vie plantată), care pot include și plante de viță-de-vie din soiul Marathevtiko, precum și durata în care carnea este marinată în vin influențează atât dezvoltarea gustului și a aromei de vin pronunțate caracteristice „Χοιρομέρι Πιτσιλιάς/Hiromeri Pitsilias”, cât și culoarea sa la interior.

Afumarea și marinarea sunt etape importante ale producției de „Χοιρομέρι Πιτσιλιάς/Hiromeri Pitsilias” și elemente esențiale ale priceperii producătorilor. Afumarea va determina culoarea exterioară, aroma și gustul, fără să altereze totuși aroma și gustul vinului și ale coriandrului (facultativ) obținute în timpul etapelor anterioare de fabricare. Afumarea este ușoară, progresivă și se face la rece. Intensitatea focului, distanța dintre produs și foc și durata de afumare depind și de condițiile climatice. În timpul lunilor de vară, intensitatea focului trebuie să fie mai scăzută, iar durata de afumare scurtată.

Prin alternarea afumării cu comprimarea se vor obține forma jambonului, conținutul său de umiditate și textura sa, produsul fiind astfel protejat împotriva oricărei alterări. Numărul de comprimări depinde de dimensiunea jambonului și de condițiile climatice. Jamboanele mai mari trebuie să facă obiectul unui număr mai mare de comprimări. În timpul verii, din cauza temperaturilor mai mari pentru fabricarea produsului, numărul de comprimări este în general mai mic.

După afumare, dacă consideră că culoarea la interior și textura produsului nu sunt cele dorite, producătorul păstrează jambonul într-un spațiu aerisit și ferit de lumină pentru a-l lăsa să se matureze și să dezvolte caracteristicile dorite. Textura adecvată a produsului finit este obținută atunci când fiecare bucată devine densă, compactă și deloc moale.

Clima regiunii Pitsilia, care se caracterizează prin veri răcoroase și uscate, ierni blânde, combinată cu terenuri în pantă și puțin fertile, a contribuit la dezvoltarea producției și la conservarea produselor prelucrate la temperatură ambientală, permițând astfel familiilor să dispună de carne pe tot parcursul anului, fără să fie necesar ca aceasta să fie conservată în grăsime (astfel cum se întâmpla în alte regiuni). Competențele în materie de fabricare a produselor prelucrate au rămas neschimbate și au fost transmise din generație în generație; acestea sunt utilizate în continuare și astăzi în instalațiile moderne de către producătorii din regiunea Pitsilia.

De asemenea, în comparație cu alte regiuni, condițiile pedoclimatice din regiunea Pitsilia au contribuit dintotdeauna la un volum mai mic de producție de struguri al căror suc este bogat în polifenoli. Pe lângă competențele de producție, producătorii de „Χοιρομέρι Πιτσιλιάς/Hiromeri Pitsilias” au moștenit și „vinuri negre excelente” despre care vorbește N. Ierides (1903) în lucrarea: „Σύντομος Ιστορία της Κύπρου” (O scurtă istorie a Ciprului); acestea consolidează legătura dintre produs și regiune, conferindu-i aroma și gustul intense ale vinului local Mavro.

Caracteristicile „Χοιρομέρι Πιτσιλιάς/Hiromeri Pitsilias” care se datorează priceperii producătorilor și utilizarea vinului din regiune au permis acestui produs să dobândească o reputație de garnitură de lux, astfel cum semnalează în special P. Xioutas (1978) în „Κυπριακή Λαογραφία των Ζώων” (Animalele în folclorul cipriot). De fapt, potrivit referințelor istorice ale N. Patapiou și C. Lazarou (2013): „Hiromeri: A Specialty Ham of Cyprus – Historical Evidence, Culinary and Cultural Perspectives” (Hiromeri: O specialitate de jambon – dovezi istorice, perspective culinare și culturale), exportul „Χοιρομέρι Πιτσιλιάς/Hiromeri Pitsilias” în Siria datează din secolul al XVIII-lea al erei noastre.

Produsele prelucrate pe bază de carne din Pitsilia, inclusiv „Χοιρομέρι Πιτσιλιάς/Hiromeri Pitsilias” sunt indisociabile de regiune și de aceea sunt menționate în publicațiile și/sau site-urile turistice online care fac referire specifică la acestea. Publicațiile referitoare la gastronomia din Cipru, precum „Γαστρονομικός Χάρτης της Κύπρου” (Harta culinară a Ciprului) a Ministerului Agriculturii, Resurselor Naturale și Mediului (2011), „Τροφή: Αφορμή Σχέσης” (Despre legătura cu nutriția) de Florentia Kithraiotou (2009) și „Ξεχασμένες νοστιμιές του Κυπριακού Χωριού” (Savorile satului cipriot uitate) de F. Evangelatou, menționează în mod expres produsele prelucrate din carne din regiunea Pitsilia, inclusiv, desigur, „Χοιρομέρι Πιτσιλιάς/Hiromeri Pitsilias”.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) JO L 343, 14.12.2012, p. 1.